Rikke Hvilshøj (V), 2006-03-28:
Ja, det har da været en spændende debat, men det har også været en debat, der i høj grad giver mig anledning til lige at slå nogle ting fast.
Danmark er ikke noget lukket land.
I 2005 kom der flere udlændinge til Danmark, end der gjorde i 2001, men sammensætningen af de udlændinge, der er kommet til Danmark, er meget anderledes.
Den gruppe udlændinge, der kom til Danmark i 2001, var domineret af asylansøgere og familiesammenførte og i meget ringere grad af folk, der kom til Danmark for at studere og for at arbejde, men det billede er ændret totalt.
I dag er indvandringen og tilstrømningen til Danmark domineret af folk, der kommer hertil for at arbejde og for at studere.
Hr. Morten Østergaard roder rundt i forskelle på 13 personer i nogle små tal, så selv om vi renser dem for f.eks. adopterede, er det altså ikke dem, der gør den store forskel.
Men hvis vi renser tallene for adopterede, var tallet for 2000, som der blev henvist til, 9.068 på erhvervs- og studieområdet, men i 2005 var det 24.934.
Det er altså en forskel på 16.000, uanset hvordan man vender og drejer det, og det er altså ikke 75 religiøse forkyndere, der gør forskellen.
Der er kommet mange flere til Danmark fra udlandet for at arbejde og studere.
Det er den gode historie, som De Radikale efterlyser, og jeg kunne sådan set sige: Jamen det er faktisk allerede sket, så skal vi ikke glæde os over det?
Men regeringen er skam i arbejdstøjet, for vi vil mere.
Vi er helt opmærksomme på, at der er behov for at tiltrække den arbejdskraft, som vi har brug for i Danmark, især højtuddannet, kvalificeret arbejdskraft.
Regeringen har sikret et godt forarbejde til overvejelserne ved at nedsætte en Velfærdskommission, der er kommet med en række anbefalinger, og ved at nedsætte et Globaliseringsråd, som har arbejdet i det seneste år.
Med det som udgangspunkt er regeringen klar til at komme med sit udspil, og det er noget af det, regeringen arbejder på i øjeblikket.
Som jeg sagde i min indledning, er regeringens mål at sikre, at Danmark bliver et af verdens mest idérige og højteknologiske samfund, og udgangspunktet er jo ikke så ringe endda.
Vi har lige kunnet konstatere, at Danmark har verdens bedste erhvervsklima, altså endnu en god historie.
Hr. Morten Østergaard og flere andre har været inde på omdømmet og har sagt, at nu må vi finde ud af, hvad der er fup og fakta.
Det fup og fakta, jeg kæmper med, er altså en masse fupinformationer om, hvad Danmark egentlig indeholder, og hvordan reglerne og forholdene for udlændinge i Danmark er.
Der bliver nemlig desværre spredt en masse fupoplysninger om forholdene i Danmark, og derfor må vi desværre bruge nogle kræfter på at forklare, at sådan forholder det sig ikke, i stedet for at oplyse om de reelle forhold.
Hr. Morten Østergaard efterspørger, at specialister kan få deres familier med, men allerede i dag kan specialister få deres familier med.
Hr. Morten Østergaard efterspørger, at studerende kan få lov til at arbejde, mens de studerer i Danmark, men sådan er reglerne allerede i dag.
Hr. Morten Østergaard efterspørger, at studerende skal have lov til at søge arbejde efter endt uddannelse, men allerede i dag er det faktisk sådan, at på de områder, hvor vi mangler arbejdskraft, får de studerende 3 måneders ekstra ophold i Danmark for at søge arbejde.
Det er nogle af de regler, som regeringen har været med til at indføre og sikre, så vi har sådan set et ikke så ringe udgangspunkt.
Men regeringen er også enig i, at vi skal fortsætte i det spor.
Vi skal være opmærksomme på at tiltrække højtuddannet kvalificeret arbejdskraft, vi skal gøre det på en fornuftig og intelligent måde, og derfor skal vi tænke os om, når vi indretter os.
Vi skal se på de erfaringer, som andre lande har gjort, og det er også noget af det, der vil indgå i regeringens overvejelser.